
Folketingets Europaudvalg

Christiansborg, den 11. april 2003

Folketingets repræsentant ved EU
Til

udvalgets medlemmer og stedfortrædere

Europa-Parlamentet vil have strammet reglerne for brugen af cyklamater i læskedrikke

Europa-Parlamentet vedtog d. 10. april ved førstebehandling et forslag til ændring af et direktiv om sødestoffer i levnedsmidler
. Europa-Parlamentet besluttede, at grænseværdien for sødemiddelstoffet Cyklaminsyre bør sættes lavere, end den grænse Kommissionen havde forslået. Men Europa-Parlamentet accepterede samtidig, at det bliver tilladt at bruge to nye sødemidler; Sucralose og Salt af aspartam og acesulfam. 

Betænkningen af den franske socialist Anne Ferreira blev vedtaget med 440 stemmer for, 20 imod, og 13 der undlod at stemme. Ministerrådet forventes at afgive en fælles holdning til forslaget d. 19. maj 2003
.  

Kommissionens forslag

Kommissionens forslag om at tilføje de to sødemidler Sucralose og Salt af aspartam og acesulfam til direktivet om sødemidler i levnedsmidler sker på baggrund af en vurdering Den Videnskabelige Komite for Levnedsmidler foretog i 2000
. Komiteen fastslog, at sødemidlerne, i begrænsede mængder, er acceptable som tilsætning til fødevarer. 

Kommissionen foreslår desuden at nedsætte den tilladte grænseværdi for indholdet af Cyklaminsyre i vandbaserede drikkevarer fra 400 mg pr. liter til 350 mg pr. liter samt at ophæve tilladelsen til brugen af Cyklaminsyre i visse fødevaretyper. Det sker fordi, Den Videnskabelige Komite for Levnedsmidler på ny har vurderet stoffet Cyklaminsyre
. Vurderingen er bl.a. foretaget på baggrund af en dansk undersøgelse, som tyder på, at børn på under 15 kilo kan overskride den daglige acceptable dosis af cyklamater ved indtagelsen af læskedrikke
. 

Europa-Parlamentets beslutning

Europa-Parlamentet gik endnu længere end den betænkning, som parlamentets miljøudvalg
 vedtog, da det d. 20 februar godkendte Kommissionens forslag med en række ændringer. Udvalget havde foreslået, at grænseværdien for Cyklaminsyre blev nedsat fra 400 mg pr. liter til 250 mg pr. liter. Men Europa-Parlamentet stemte med knebent flertal for et forslag fra De grønne, der kræver, at grænseværdien for Cyklaminsyre bliver yderligere nedsat til 100 mg pr. liter. Til afstemningen om ændringsforslaget stemte 237 af medlemmerne for, 229 imod og 6 undlod at stemme. Desuden foreslog Europa-Parlamentet udfra betragtningerne i den danske undersøgelse, at Kommissionens forslag om at nedsætte grænseværdien for Cyklaminsyre ikke kun skal gælde for vandbaserede drikkevarer men også drikkevarer baseret på mælk, fordi mælkedrikke oftere gives til småbørn
. 

Europa-Parlamentet kræver desuden, at bestemmelserne i direktivet skal gennemføres indenfor et år efter dets ikrafttrædelsesdato. 

Med venlig hilsen

Michala Jessen

� KOM (2002) 375 ”Forslag til Europa-Parlamentets og Rådets direktiv om ændring af direktiv 94/35/EF om sødestoffer til brug i levnedsmidler”. For mere information se grundnotat om sødestoffer til brug i levnedsmidler alm. del – bilag  1087 (2001-02 2. samling)


� The Legislative Observatory.


� KOM (2002) 375 for mere information se grundnotat om sødestoffer til brug i levnedsmidler alm. del – bilag  1087 (2001-02 2. samling) 


� Cyklaminsyre bruges bl.a. i sødetabletter. 


� Rapport fra Fødevaredirektoratet: ”Overvågning af intense sødestoffer i ikke alkohol-holdige drikkevarer”. Fødevarerapport 2001:07. ISDN: 87-90978-68-4.


� Betænkning af ordføreren det franske medlem af den socialdemokratiske gruppe (PSE) Anne Ferreira. A5-0049/2003. 


� Den foreløbige vedtagne tekst: P5_TA-PROV (2003)0183





